b'\n_START_ARTICLE_\nJo\xc5\xbee Kampi\xc4\x8d\n_START_SECTION_\nBiografija\n_START_PARAGRAPH_\nKampi\xc4\x8d se je rodil 23. septembra 1930 na Jesenicah. V otro\xc5\xa1kih letih se je navdu\xc5\xa1il nad igranjem harmonike, kasneje pa so mu star\xc5\xa1i kupili tudi klarinet in saksofon. Ko je bil star 12 let je postal \xc4\x8dlan jeseni\xc5\xa1ke godbe na pihala. Kmalu je na Jesenicah igral po vseh plesih in kavarnah predvsem kot violinist. Leta 1950 je maturiral in se preselil v Ljubljano, kjer je spoznal razli\xc4\x8dne glasbenike, s katerimi je nato za\xc4\x8del nastopati, njegova kariera pa se je pri\xc4\x8dela vzpenjati.\n_START_SECTION_\nTrio in kvintet\n_START_PARAGRAPH_\nLeta 1950 je Kampi\xc4\x8d ustanovil svoj trio, leta 1952 pa je ustanovil svoj kvintet. Zasedbo so sestavljali Franc Tr\xc5\xbean (klarinet), 17-letni Jo\xc5\xbee Priv\xc5\xa1ek (vibrafon), Mi\xc5\xa1ko Ho\xc4\x8devar (bas), ki ga je kasneje zamenjal Tomo M\xc3\xa4chtig, Janez \xc5\xa0kofic (bobni) in Kampi\xc4\x8d na harmoniki. Vzor kvinteta je bil nizozemski Kvartet Arta van Damma. Po pol leta vaj jim je Radio Ljubljana omogo\xc4\x8dil prvo snemanje. Glavni aran\xc5\xbeer kvinteta je bil mladi Jo\xc5\xbee Priv\xc5\xa1ek, Tomo M\xc3\xa4chtig pa je o kvintetu dejal, da so \xc2\xbbvse stvari /.../ takrat posneli, /.../ vse aran\xc5\xbemaje je pa pisal Priv\xc5\xa1ek in smo kar nekaj posneli, snemali smo pa na Radiu.\xc2\xab Kvintet je gostoval po vsej Evropi in svetu, kar jim je omogo\xc4\x8dil Radio Ljubljana, kot predstavniki Radia Ljubljana pa so nastopili na vidnih mednarodnih glasbenih prireditvah in oddajah, kot sta \xc2\xbbGlasba ne pozna meja\xc2\xab\xc2\xa0in \xc2\xbbGlasba z Elizejskih poljan\xc2\xab. Zaradi razli\xc4\x8dnih interesov in obveznosti je kvintet leta 1957 prenehal z delovanjem. Posnetki kvinteta iz 50. let so iz\xc5\xa1li \xc5\xa1ele leta 2001 pri ZKP RTV Slovenija na kompilacijskem albumu Za ljubitelje swinga._NEWLINE_Po razpadu kvinteta se je Kampi\xc4\x8d pridru\xc5\xbeil Plesnem orkestru RTV Ljubljana, kjer je igral saksofon in klarinet, leta 1960 pa je postal glasbeni producent orkestra, kar je ostal vse do upokojitve konec 80. let. V 60. letih je kot solist na harmoniki ob spremljavi Plesnega in Zabavnega orkestra RTV Ljubljana izdal tri EP plo\xc5\xa1\xc4\x8de. Leta 1964 pri zalo\xc5\xbebi Diskos album Maru\xc5\xa1ka, istega leta pri PGP RTB album Polka Italiana, leta 1968 pa pri \xc4\x8de\xc5\xa1ki zalo\xc5\xbebi Supraphon album Red Roses for a Blue Lady and Other Compositions for Accordion. Leta 1969 je prispeval glasbo za kratki dokumentarni film Partizanski kurirji, leta 1973 pa je napisal glasbo za film Ljubezen na odoru, re\xc5\xbeiserja Vojka Duleti\xc4\x8da._NEWLINE_Umrl je novembra leta 2001.'